South Lane Basement Band er nafn hljómsveitar sem æfir nú af kappi fyrir tónleika 8. maí næstkomandi , en tónleikarnir hafa fengið nafnið “ Aldrei fór ég neitt ! ” Nafnið á skýrskotun bæði til ónefndrar tónlistarhátíðar vestur á fjörðum en einnig til þess að margir hljómsveitarmeðlima hafa verið þaulsetnir á Skaganum frá unga aldri . Tónleikar þessir fara fram í Gamla Kaupfélaginu við Kirkjubraut . “ Nafn hljómsveitarinnar á sér skýringu . Við strákarnir áttum allir heima á sömu slóðum á Suðurgötunni og nágrenni og komum saman til að iðka músík í kjallaranum hjá Kalla Bjarna . Við erum allir á svipuðum aldri . Þegar Kalli flutti vestan úr Eyjahreppi , um fermingu , þá kunni hann að spila á harmónikku . Þangað leituðum við hinir með hljóðfærin okkar . Þarna eigum við rætur og nafn bandsins dregur nafn sitt frá þessum tíma , ” segir Jón Trausti Hervarsson , en hann ásamt félögum sínum , nokkrum úr hljómsveitinni Dúmbó , en fleiri góðum drengjum einnig , æfa nú prógramm fyrir tónleikana næsta laugardag . “ Við fengum hinn magnaða söngvara Magna Ásgeirsson til að æfa lög sem við höfðum lengi haft hug á að flytja einhvern tímann og tók hann vel í það . Þetta verður Soul - og Bluestónlist , að mestu leyti ættuð frá Memphis , þaðan sem flest lögin koma , meðal annars í flutningi Otis Redding og James Brown . Þetta verður í tónleikaformi en að loknum þeim ætlum við að slá upp balli í Sixties anda , spilum gömul rokklög og smá “ bítl . ” Við lofum léttri sveiflu og góðri stemningu enda magnaður hópur á ferðinni , ” sagði Jón Trausti . Á ballinu munum þau Steini ( Sigursteinn Hákonarson ) og Valgerður Jónsdóttir syngja með hljómsveitinni . “ Þetta verður kjörið tækifæri fyrir alla aldurshópa til að slá sér upp í tjútti og tralli , ” segir Jón Trausti að endingu .